Vi har brug for hjælp! Sådan lyder det nu fra Nordjyllands Beredskab. Udfordringerne, Nordjylland står overfor, betyder nemlig, at beredskabet ønsker en større og mere robust frivilligenhed. - Vi skal være forberedt på større ulykker, hvor der kommer flere til skade, siger teamleder ved Nordjyllands Beredskab, Søren Korsgaard. Særligt klimaforandringerne og konsekvensen for det nordjyske vejr gør, at der er brug for ekstra hænder, forklarer han: - Vi kan se, at truslerne forandrer sig. Vi får stærkere og større storme. Så vi skal kunne håndtere større hændelser. - Vi har 200 frivillige lige nu, og vi vil gerne have lidt flere. Inviterer interesserede ind Derfor åbner han og kollegerne op for, at interesserede i morgen lørdag kan komme forbi på beredskabets uddannelsescenter og få et indtryk af frivilligarbejdet. - Det er ikke så tit, vi gør det. Folk kan komme ud og se, om det er noget for dem og måske endda melde sig, siger Søren Korsgaard. Det gælder ifølge ham om at træne de frivillige i fredstid, så de er klar til krisesituationer, når det virkelig gælder. - Hvis vi får flere frivillige ind, kan vi hjælpe vores nordjyder bedre, og man kan man sove endnu mere roligt, siger teamlederen. Hvis du vil være frivillig i Nordjyllands Beredskab, skal du være fyldt 18 år. Dagen med åbent hus sker lørdag 8. oktober fra klokken 11.00 til 14.00 på Rørdalsvej 55 i Aalborg.

Referat:
Det er især klimaforandringerne, der gør, at beredskabet skal ruste sig til mere og flere voldsomme vejrfænomener.